Il-Kunsill approva l-konklużjonijiet dwar ir-Rieżami Strateġiku tal-Kooperazzjoni Strutturata Permanenti (PESCO) għall-2020. Ir-rieżami jivvaluta l-progress li sar fil-PESCO u jipprovdi gwida għall-fażi li jmiss (2021-2025) dwar l-għan ġenerali, l-għanijiet ta' politika, l-inċentivi u l-proġetti. Ir-rieżami jenfasizza l-ħtieġa li jiġu ssodisfati l-impenji l-aktar vinkolanti u jinkisbu eżiti konkreti u riżultati tanġibbli sal-2025 . Jisħaq fuq l-importanza li jsir progress tanġibbli lejn Pakkett koerenti ta' Forza tal-Ispettru Sħiħ li jsaħħaħ il-kapaċità militari tal-UE li taġixxi. Jenfasizza u jafferma mill-ġdid ukoll l-objettivi ewlenin bħal dawk marbuta ma' investimenti fid-difiża, użu aktar sistematiku ta' għodod għad-difiża tal-UE fil-proċessi nazzjonali tal-ippjanar, it-tisħiħ tal-effettività operazzjonali tal-UE u l-iżvilupp tal-kapaċitajiet meħtieġa. Ir-rieżami jenfasizza xi inċentivi biex il-PESCO tingħata aktar viżibbiltà fil-livell politiku u jiżdied il-livell ta' trasparenza bejn l-istati membri dwar il-mod li bih qed jissodisfaw l-impenji tagħhom, b'mod partikolari fil-qasam operazzjonali. Ir-rieżami jenfasizza wkoll lista ta' 26 proġett tal-PESCO li ser jipprovdu riżultati konkreti jew jilħqu kapaċità operazzjonali sħiħa qabel tmiem l-2025. Imnedija f'Diċembru 2017 , il-PESCO tirrappreżenta bidla radikali fil-kooperazzjoni fil-qasam tad-difiża fi ħdan l-Unjoni Ewropea. Il-PESCO hija qafas li jippermetti li stati membri tal-UE li għandhom disponibbiltà u kapaċità, jiżviluppaw b'mod konġunt il-kapaċitajiet ta' difiża, jinvestu fi proġetti komuni u jsaħħu l-livell ta' tħejjija operazzjonali u l-kontribut tal-forzi armati tagħhom. Sal-lum 25 stat membru tal-UE ħadu impenji vinkolanti li jiffurmaw il-bażi tal-PESCO. Bħalissa hemm 46 proġett kollaborattiv f'diversi oqsma : faċilitajiet ta' taħriġ, sistemi ta' formazzjoni tal-art, sistemi marittimi u tal-ajru, ċibernetiċi, u li jippermettu servizzi multipli konġunti jew proġetti tal-ispazju. Il-25 stat membru li jipparteċipaw fil-PESCO huma: l-Awstrija, il-Belġju, il-Bulgarija, il-Kroazja, iċ-Ċekja, Ċipru, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, in-Netherlands, il-Polonja, il-Portugall, ir-Rumanija, is-Slovakkja, is-Slovenja, Spanja u l-Iżvezja. Fil-5 ta' Novembru, il-Kunsill stabbilixxa l-kondizzjonijiet ġenerali li skonthom il-pajjiżi mhux tal-UE jistgħu eċċezzjonalment jiġu mistiedna jipparteċipaw fi proġetti individwali tal-PESCO, u b'hekk witta t-triq għal kooperazzjoni aktar b'saħħitha u aktar ambizzjuża fil-qasam tad-difiża mas-sħab fil-qafas tal-UE Rieżami Strateġiku tal-PESCO għall-2020 - Konklużjonijiet tal-Kunsill, 20 ta' Novembru 2020 Skeda informattiva dwar il-PESCO Ħarsa ġenerali lejn il-proġetti kollaborattivi tal-PESCO Kooperazzjoni tal-UE dwar is-sigurtà u d-difiża Ara l-paġna tal-laqgħa